Nóg hoës vas in VBS-skandaal(Foto: GULSHAN KHAN/AFP) ŉ Voormalige munisipale bestuurder van die Elias Motsoaledi- plaaslike munispaliteit en die voormalige burgemeester van dié munisipaliteit is Woensdag op Groblersdal in Limpopo in hegtenis geneem as deel van ŉ voortgaande ondersoek deur die Valke na onwettige beleggings deur munisipaliteite in die nou geslote VBS Mutual Bank. Die voormalige burgemeester is tans die burgemeester van die Sekhukhune-distriksmunisipaliteit. Die twee sou kort ná hul inhegtenisneming op verskeie aanklagte van korrupsie, geldwassery en die oortreding van die Munisipale Finansiële Bestuurswet asook die Bankwet in die gespesialiseerde handelsmisdaadhof in Pretoria verskyn. Hul inhegtenisneming spruit ŉ voortgaande ondersoek deur die Valke ná verskeie munispaliteite se betrokkenheid by die onregmatige belegging van miljarde rande se staatsgeld by VBS Mutual Bank, wat sedertdien gelikwideer is. Daar is destyds bevind dat die Elias Motsoaledi- plaaslike munisipaliteit R190 miljoen onregmatig by VBS belê het, en dat die beleggings – saam met dié van verskeie ander munispaliteite – ŉ skending van die bepalings van die Wet op die Bestuur van Munisipale Finansies was. Kol. Katlego Mogale, polisiewoordvoerder, sê die voormalige bestuurder was glo “instrumenteel” in die R190 miljoen-belegging, waarin die voormalige burgemeester glo meer as R300 000 se voordele ontvang het, insluitend kontant, verblyf en vliegkaartjies. Dit is glo gekanaliseer deur ŉ maatskappy wat aan haar kinders behoort. Action SA het die verdagtes se inhegtenisneming verwelkom en gesê dat dit beslis “hoop onder inwoners van Limpopo in die regstel sal herstel”, veral kwesbare slagoffers wat hul pensioen weens die plunderaars se optrede verloor het. “Ondanks die ANC se voortgesette pogings om hoë amptenare te beskerm, vertrou ons dat die verdagtes hul dag in die hof sal kry om verantwoording vir hul aandeel in die skandaal te doen.”